Carrefour anunță că închide toate magazine cora Urban, odată cu preluarea retailerului, potrivit unui răspuns transmis de reprezentanții Carrefour pentru economedia.
Magazinele cora Urban care se vor închide sunt:
- cora Urban Moșilor (Calea Moșilor 284)
- cora Urban Ștefan cel Mare (Șoseaua Ștefan cel Mare 58)
- cora Urban Rebreanu (str. Liviu Rebreanu 13)
- cora Urban Giurgiului (Șoseaua Giurgiului 127).
Retailerul transmite că echipa va rămâne în cadrul companiei și va fi relocată către alte magazine din rețeaua noastră, ulterior închiderii și fără întreruperi de activitate.
"Într-o piață dinamică precum cea a retailului, încercăm să ne adaptăm rapid nevoilor în continuă schimbare ale clienților noștri.Tocmai de aceea, un plan de expansiune solid impune o analiză riguroasă a actualei rețele de magazine și, câteodată, trebuie să luăm decizia de a renunța la magazinele ineficiente sau să schimbăm locația, pentru a putea explora noi opțiuni, mai potrivite cerințelor de astăzi. Scopul nostru final este de a le oferi clienților o experiență optimă atunci când aleg să facă cumpărături în Carrefour", potrivit reprezentanților Carrefour.
La finalul anului 2023 Carrefour anunța finalizarea tranzacției cu Grupul Louis Delhaize și preluarea tuturor activităților brandului Cora din România.